**MUSIBLA 177**

Kaixo! Urriaren amaieran kaleratuko du **Eñaut Elorriaga**k hurrengo disko luzea, laugarrena bakarka. *Fantasia* izena izango du eta gaur aurrerapen bezala ezagutarazi dituen bi singleak entzungo ditugu. Baiona dugu hurrengo geltokia, bertakoak baitira **Orbel** taldeko partaideak. *Lur Hezea* izeneko disko barnerakoi eta sakona aurkezten dabiltza. Guk bertatik bi abesti jarriko ditugu gaur. **Aitor Rubio**  musikariak *Argi Izpiak* izeneko diskoa kaleratu berri du, blues-rock klasikoa oinarrian abesti biribilak aurkezteko. Rock klasikoarekin hasita, **Markos Untzeta** ekarriko dugu gurera. Bere azken diskoan, *Ekilibrista*, abesti inspiratuak eta bere ahots pertsonala. Gustura entzuteko diskoa. **Sister Ray**, Velvet Underground bandaren abesti bat izateaz gainera ondoren datorren proiektuaren izena ere bada. Ella Coyes musikariak izen horren azpian kaleratu du *Communion* izeneko diskoa. Gomendagarria. Eta bukatzeko, liluratu gaituen disko bat ekarri dugu: Urtzi Iza musikariaren **Otoi**. *Tophus* izeneko disko ederra kaleratu berri du. Izaren ibilbidean Empty Files bezalako proiektu mamitsuak daude, Otoi aurrerapauso garrantzitsua delakoan gaude. Ondo segi!